# Daň z pridanej hodnoty

### Z Wikipédie

Daň z pridanej hodnoty, skrátene DPH, je v súčasnosti vo svete základný typ univerzálnej nepriamej dane a jeden z hlavných príjmov štátneho rozpočtu.

Daň funguje tak, že konečný spotrebiteľ daň predpísanú pre daný výrobok/službu zaplatí v cene výrobku, ale daň štátu v konečnom dôsledku "zaňho" odvedú všetci "členovia" distribučného kanála prostredníctvom pomerne premysleného systému platieb, ktorý zabezpečuje, že daň bude naozaj zaplatená za každý tovar/služby, ktorého sa týka.

Ak napríklad konečný spotrebiteľ kúpi u maloobchodníka televízor za 30 000 SKK (vrátane DPH 20 %, teda 5000 SKK), tak uvedených 5000 SKK fyzicky zaplatí konečný spotrebiteľ maloobchodníkovi, ale do štátneho rozpočtu túto sumu (5000) fyzicky odvedú v konečnom dôsledku spolu členovia distribučného kanála (napríklad výrobca + veľkoobchodník + maloobchodník) rozličnými predpísanými platbami.

Pri zjednodušenom pohľade sa touto daňou v konečnom dôsledku vždy zaťažuje hodnota (teda cena), o ktorú každý jednotlivý člen distribučného kanála zvýšil hodnotu (teda cenu), ktorú zaplatil predchádzajúcemu členovi distribučného kanála (napríklad veľkoobchodník maloobchodníkovi, keď mu predal daný televízor). Odtiaľ pochádza názov "daň z pridanej hodnoty".

Výška DPH spravidla závisí od výrobku/služby, na ktorý/-ú sa vzťahuje. Na Slovensku v súčasnosti (2007) činí v zásade 19 %, ale na lieky sa vzťahuje 10 %. V iných krajinách existuje často aj tri a viac sadzieb DPH.

Zdroj: "http://sk.wikipedia.org../../../d/a/%C5%88/Da%C5%88_z_pridanej_hodnoty.html"

Kategórie: Ekonómia a ekonomika | Daňové právo

##### Views

- Stránka
- Diskusia
- Aktuálna verzia

##### Hľadaj